লোরেনৎসো ইনসিনিয়ে
লোরেনৎসো ইনসিনিয়ে (ইতালীয়: Lorenzo Insigne, ইতালীয় উচ্চারণ: [loˈrɛntso inˈsiɲɲe]; জন্ম: ৪ জুন ১৯৯১) হলেন একজন ইতালীয় পেশাদার ফুটবল খেলোয়াড়। তিনি বর্তমানে এম এল এস ক্লাব টরন্টো এফ সি এবং ইতালি জাতীয় দলের হয়ে আক্রমণভাগের খেলোয়াড় হিসেবে খেলেন। তিনি মূলত বাম পার্শ্বীয় আক্রমণভাগের খেলোয়াড় হিসেবে খেললেও মাঝেমধ্যে দ্বিতীয় আক্রমণভাগের খেলোয়াড় এবং বাম পার্শ্বীয় মধ্যমাঠের খেলোয়াড় হিসেবে খেলে থাকেন। ২০১০ সালে, ইনসিনিয়ে ইতালি অনূর্ধ্ব-২০ দলের হয়ে ইতালির বয়সভিত্তিক পর্যায়ে অভিষেক করেছিলেন। প্রায় ৪ বছর যাবত ইতালির বয়সভিত্তিক দলের হয়ে খেলার পর, তিনি ২০১২ সালে ইতালির হয়ে আন্তর্জাতিক পর্যায়ে অভিষেক করেছেন; ইতালির জার্সি গায়ে তিনি এপর্যন্ত ৪০ ম্যাচে ৭টি গোল করেছেন। তিনি ইতালির হয়ে এপর্যন্ত ১টি ফিফা বিশ্বকাপ (২০১৪) এবং ১টি উয়েফা ইউরোপীয় চ্যাম্পিয়নশিপে (২০১৬) অংশগ্রহণ করেছেন। ব্যক্তিগতভাবে, ইনসিনিয়ে বেশ কিছু পুরস্কার জয়লাভ করেছেন, যার মধ্যে ২০১২ সালে সেরিয়ে বি-এর বর্ষসেরা ফুটবলারের এবং [[২০১৩–১৪ মৌসুমে কোপ্পা ইতালিয়া শীর্ষ গোলদাতার পুরস্কার জয় অন্যতম। দলগতভাবে, ইনসিনিয়ে এপর্যন্ত ৪টি শিরোপা জয়লাভ করেছেন, যার মধ্যে ১টি পেস্কারার হয়ে এবং ৩টি নাপোলির হয়ে জয়লাভ করেছেন।